ΑΠΟΦΑΣΗ ΤΗΣ ΕΠΙΤΡΟΠΗΣ

της 16ης Δεκεμβρίου 1999

για καθορισμό των οικολογικών κριτηρίων απονομής του κοινοτικού οικολογικού σήματος στα ψυγεία

[κοινοποιηθείσα υπό τον αριθμό Ε(1999) 4522]

(Κείμενο που παρουσιάζει ενδιαφέρον για τον ΕΟΧ)

(2000/40/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 880/92 του Συμβουλίου, της 23ης Μαρτίου 1992, σχετικά με το κοινοτικό σύστημα απονομής οικολογικού σήματος(1), και ιδίως το άρθρο 5 παράγραφος 1 δεύτερο εδάφιο,

Εκτιμώντας τα ακόλουθα:

(1) το άρθρο 5 παράγραφος 1, εδάφιο 1 του κανονισμού (ΕΟΚ) αριθ. 880/92 ορίζει ότι οι όροι απονομής του κοινοτικού οικολογικού σήματος ορίζονται ανά κατηγορία προϊόντων·

(2) το άρθρο 10 παράγραφος 2 του κανονισμού (ΕΟΚ) αριθ. 880/92 ορίζει ότι οι οικολογικές επιδόσεις του εκάστοτε προϊόντος αξιολογούνται βάσει των ειδικών κριτηρίων για τις επιμέρους κατηγορίες προϊόντων·

(3) επιβάλλεται να καθοριστούν κριτήρια για τις μεθόδους δοκιμών και ταξινόμησης ως προς την κατανάλωση ενέργειας σύμφωνα με την οδηγία 94/2/ΕΚ, της 21ης Ιανουαρίου 1994, για την εφαρμογή της οδηγίας 92/75/ΕΟΚ του Συμβουλίου όσον αφορά την ένδειξη της κατανάλωσης ενέργειας για τα οικιακά ηλεκτρικά ψυγεία και τους καταψύκτες καθώς και τους συνδυασμούς αυτών(2) και, επιπλέον να προσαρμοστούν οι απαιτήσεις για την κατανάλωση ενέργειας στις τεχνολογικές καινοτομίες και στις εξελίξεις στην αγορά·

(4) με την απόφαση 96/703/ΕΚ(3), η Επιτροπή καθιέρωσε οικολογικά κριτήρια για την απονομή του οικολογικού σήματος της Κοινότητας στα ψυγεία, και άλλη ως άνω απόφαση θα παύει να ισχύει σύμφωνα με το άρθρο 3 αυτής, στις 27 Νοεμβρίου 1999·

(5) κρίνεται σκόπιμο να εγκριθεί νέα απόφαση η οποία να καθιερώνει τα οικολογικά κριτήρια για τη συγκεκριμένη κατηγορία προϊόντων, ώστε να καταστεί δυνατή η συμμετοχή των κατασκευαστών και των εισαγωγέων ψυγείων στο πρόγραμμα απονομής του οικολογικού σήματος της Κοινότητας·

(6) σύμφωνα με το άρθρο 6 του κανονισμού (ΕΟΚ) αριθ. 880/92 η Επιτροπή πραγματοποίησε διαβουλεύσεις με τις κύριες ομάδες ενδιαφερομένων σε ειδικό forum·

(7) τα μέτρα που προβλέπει η παρούσα απόφαση συμφωνούν με τη γνώμη της επιτροπής που συγκροτήθηκε βάσει του άρθρου 7 του κανονισμού (ΕΟΚ) αριθ. 880/92,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ως προϊόντα της κατηγορίας (εφεξής "η κατηγορία προϊόντων") "ψυγεία" νοούνται:

Τα οικιακά ψυγεία, οι θάλαμοι διατήρησης κατεψυγμένων τροφίμων και οι καταψύκτες τροφίμων καθώς και οι συνδυασμοί αυτών, που τροφοδοτούνται με ρεύμα από το ηλεκτρικό δίκτυο.

Εξαιρούνται οι συσκευές που μπορούν να τροφοδοτηθούν και από άλλες πηγές ενέργειας όπως οι συσσωρευτές.

Άρθρο 2

Οι περιβαλλοντικές επιδόσεις και η καταλληλότητα της συγκεκριμένης κατηγορίας προϊόντων αξιολογείται βάσει των κριτηρίων του παραρτήματος.

Άρθρο 3

Ο ορισμός της κατηγορίας προϊόντων και τα αντίστοιχα κριτήρια για τη συγκεκριμένη κατηγορία προϊόντων ισχύουν από την ημερομηνία κοινοποίησης της παρούσας απόφασης έως την 1η Δεκεμβρίου 2002. Εάν, ωστόσο, την 1η Δεκεμβρίου 2002 δεν έχει ήδη εγκριθεί νέα απόφαση για τον ορισμό της κατηγορίας των προϊόντων και τα ειδικά οικολογικά κριτήρια για τη συγκεκριμένη κατηγορία προϊόντων, η περίοδος ισχύος της παρούσας απόφασης λήγει είτε την 1η Δεκεμβρίου 2003 είτε κατά την ημερομηνία έγκρισης της νέας απόφασης, εφόσον προηγείται της προαναφερομένης.

Άρθρο 4

Για διοικητικούς σκοπούς η συγκεκριμένη κατηγορία προϊόντων χαρακτηρίζεται με τον κωδικό "012".

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 16 Δεκεμβρίου 1999.

Για την Επιτροπή

Margot WALLSTRÖM

Μέλος της Επιτροπής

(1) ΕΕ L 99 της 11.4.1992, σ. 1.

(2) ΕΕ L 45 της 17.2.1994, σ. 1.

(3) ΕΕ L 323 της 13.12.1996, σ. 34.

ΠΑΡΑΡΤΗΜΑ

ΟΙΚΟΛΟΓΙΚΑ ΚΡΙΤΗΡΙΑ

ΠΛΑΙΣΙΟ

Προκειμένου να απονεμηθεί το οικολογικό σήμα, η συσκευή θα πρέπει να ανταποκρίνεται στα κριτήρια του παρόντος παραρτήματος, που αποσκοπούν στην προαγωγή:

- της μείωσης των περιβαλλοντικών ζημιών ή κινδύνων που σχετίζονται με τη χρήση της ενέργειας (φαινόμενο του θερμοκηπίου, οξίνιση, υποβάθμιση των μη ανανεώσιμων πόρων ενέργειας) περιορίζοντας την ενεργειακή κατανάλωση,

- του περιορισμού των περιβαλλοντικών ζημιών ή κινδύνων που συνεπάγεται η χρήση ουσιών που ενδεχομένως συμβάλουν στην υποβάθμιση της οζονόσφαιρας και άλλων επικινδύνων ουσιών περιορίζοντας τη χρήση αναλόγων ουσιών,

- της μείωσης των περιβαλλοντικών ζημιών ή κινδύνων λόγω της χρήσης ουσιών που ενδέχεται να συμβάλλουν στο φαινόμενο του θερμοκηπίου.

Επιπλέον τα ως άνω κριτήρια ενθαρρύνουν την εφαρμογή της βέλτιστης πρακτικής (άριστη περιβαλλοντική χρήση) και βελτιώνουν την ενημέρωση των καταναλωτών επί περιβαλλοντικών θεμάτων.

Παράλληλα, η επισήμανση των πλαστικών κατασκευαστικών στοιχείων ενθαρρύνει την ανακύκλωση των συσκευών.

Συστήνεται στους αρμόδιους φορείς να λάβουν υπόψη την εφαρμογή των αναγνωρισμένων προγραμμάτων περιβαλλοντικής διαχείρισης όπως τα EMAS ή ISO 14001, κατά την αξιολόγηση των αιτήσεων και την εξέταση της συμμόρφωσης προς τα κριτήρια του παρόντος παραρτήματος (σημείωση: δεν απαιτείται να εφαρμοστούν ανάλογα διαχειριστικά προγράμματα).

ΚΥΡΙΑ ΚΡΙΤΗΡΙΑ

1. Εξοικονόμηση ενέργειας

Ο δείκτης της ενεργειακής απόδοσης συσκευής, όπως ορίζεται στο παράρτημα V της οδηγίας 94/2/ΕΚ(1), πρέπει να είναι χαμηλότερος από 42 % με εφαρμογή της ιδίας μεθόδου ΕΝ 153 και της ίδιας ταξινόμησης για τις 10 κατηγορίες.

Ο αιτών καλείται να παράσχει αντίγραφο των τεχνικών εγγράφων τεκμηρίωσης σύμφωνα με το άρθρο 2 παράγραφος 1 της απόφασης 94/2/ΕΚ της Επιτροπής. Η τεκμηρίωση αυτή περιλαμβάνει τις εκθέσεις από τουλάχιστον τρεις μετρήσεις ενεργειακής κατανάλωσης σύμφωνα με τη μέθοδο δοκιμής ΕΝ Ι53. Ο αριθμητικός μέσος όρος των ως άνω μετρήσεων θα πρέπει να είναι μικρότερος ή ίσος της προαναφερθείσας απαίτησης. Η τιμή που αναφέρεται στο ενεργειακό σήμα δεν θα είναι χαμηλότερη του ως άνω μέσου όρου, και η τάξη ενεργειακής απόδοσης που αναφέρεται στο ενεργειακό σήμα ανταποκρίνεται στην ως άνω μέση τιμή.

Σε περίπτωση εξακρίβωσης, που δεν απαιτείται με την αίτηση, οι αρμόδιοι φορείς εφαρμόζουν τις διαδικασίες ελέγχου και τα περιθώρια ανοχής που προβλέπει η μέθοδος δοκιμής ΕΝ 153.

2. Μείωση του δυναμικού καταστροφής του όζοντος (ODP) των ψυκτικών ρευστών και των διογκωτικών μέσων

Το δυναμικό καταστροφής του όζοντος των ψυκτικών ρευστών του κυκλώματος ψύξης καθώς και των διογκωτικών μέσων για τη μόνωση της συσκευής πρέπει να ισούται με μηδέν.

Ο αιτών δηλώνει υπευθύνως ότι το προϊόν ανταποκρίνεται στις ως άνω απαιτήσεις. Ο αιτών ή/και ο προμηθευτής ή προμηθευτές, κατά περίπτωση, αναφέρουν στον αρμόδιο φορέα που αξιολογεί τη συσκευή τα ψυκτιχά ρευστά και τους διογκωτικούς παράγοντες που χρησιμοποιήθηκαν διευκρινίζοντας το αντίστοιχο δυναμικό καταστροφής του όζοντος.

3. Μείωση του δυναμικού πλανητικής αύξησης της θερμοκρασίας (GWP) των ψυκτικών ρευστών και των διογκωτικών μέσων

Το δυναμικό πλανητικής αύξησης της θερμοκρασίας των ψυκτικών ρευστών του κυκλώματος ψύξης καθώς και των διογκωτικών μέσων που χρησιμοποιούνται για τη μόνωση της συσκευής πρέπει να είναι μικρότερο ή ίσο προς 15 (σε ισοδύναμα CO2 για περίοδο 100 ετών).

Ο ατιών δηλώνει υπευθύνως ότι το προϊόν ανταποκρίνεται στις ως άνω απαιτήσεις. Ο ατιών ή/και ο προμηθευτής ή προμηθευτές, κατά περίπτωση, αναφέρουν στον αρμόδιο φορέα που αξιολογεί τη συσκευή, τα ψυκτικά ρευστά και τους διογκωτικούς παράγοντες που χρησιμοποιήθηκαν διευκρινίζοντας το αντίστοιχο δυναμικό πλανητικής αύξησης της θερμοκρασίας.

ΣΥΜΠΛΗΡΩΜΑΤΙΚΑ ΚΡΙΤΗΡΙΑ

4. Παράταση χρόνου ζωής

Ο κατασκευαστής εγγυάται την επί τριετία τουλάχιστον ομαλή λειτουργία της συσκευής. Η συγκεκριμένη εγγύηση ισχύσει από την ημερομηνία παράδοσης στον πελάτη.

Εξασφαλίζεται η διάθεση συμβατών ανταλλακτικών και η παροχή των αντιστοίχων υπηρεσιών επί 12 έτη μετά από την λήξη της παραγωγής.

Ο αιτών δηλώνει υπευθύνως ότι το προϊόν ανταποκρίνεται στις ως άνω απαιτήσεις.

5. Ανάληψη και ανακύκλωση

Ο κατασκευαστής προσφέρει τη δυνατότητα δωρεάν παραλαβής για ανακύκλωση του ψυγείου και των αντικαθιστάμενων κατασκευαστικών στοιχείων, εκτός όσων έχουν υποστεί ρύπανση από το χρήστη (π.χ. ψυγεία από ιατρικές ή πυρηνικές εγκαταστάσεις).

Επιπλέον, το ψυγείο θα πρέπει να ανταποκρίνεται στα εξής κριτήρια:

1. Ο κατασκευαστής λαμβάνει υπόψη τη διάλυση του ψυγείου και παρέχει έκθεση διάλυσης. Μεταξύ άλλων η έκθεση πρέπει να επιβεβαιώνει ότι:

- οι σύνδεσμοι εντοπίζονται εύκολα και είναι προσβάσιμοι

- τα ηλεκτρονικά συστήματα εντοπίζονται και διαλύονται εύκολα

- το προϊόν διαλύεται εύκολα χρησιμοποιώντας κοινά εργαλεία

- διαχωρίζονται ασύμβατα και επικίνδυνα υλικά.

2. Τα πλαστικά τμήματα των οποίων των βάρος υπερβαίνει τα 50 γραμμάρια φέρουν μόνιμη σήμανση που εντοπίζει το υλικό, σύμφωνα με το ISO 11469. Εξαιρούνται από το κριτήριο αυτό τα έκτυπα πλαστικά τμήματα.

3. Τα πλαστικά τμήματα των οποίων το βάρος υπερβαίνει τα 25 γραμμάρια απαγορεύεται να περιέχουν τα κάτωθι επιβραδυντικά φλόγας:

>ΘΕΣΗ ΠΙΝΑΚΑ>

4. Τα πλαστικά τμήματα των οποίων το βάρος υπερβαίνει τα 25 γραμμάρια απαγορεύεται να περιέχουν ως επιβραδυντικά φλόγας, ουσίες ή παρασκευάσματα που περιέχουν ουσίες στις οποίες έχει αποδοθεί μία από τις φράσεις κινδύνου R45 (μπορεί να προκαλέσει καρκίνο), R46 (μπορεί να προκαλέσει κληρονομικές γενετικές-βλάβες), R50 (λίαν τοξικό για τους υδρόβιους οργανισμούς), R51 (τοξικό για τους υδρόβιους οργανισμούς), R52 (επιβλαβές για τους υδρόβιους οργανισμούς), R53 (μπορεί να προκαλέσει μακροχρόνιες δυσμενείς επιπτώσεις στο υδάτινο περιβάλλον), R60 (μπορεί να εξασθενήσει τη γονιμότητα) ή R61 (μπορεί να βλάψει το έμβρυο κατά τη διάρκεια της κύησης), όπως ορίζονται στην οδηγία 67/548/ΕΟΚ(2) ως αυτή τροποποιήθηκε για τελευταία φορά με την οδηγία της Επιτροπής 98/98/ΕΚ(3).

Η απαίτηση αυτή δεν ισχύει για τα επιβραδυντικά φλόγας τα οποία κατά τη χρησιμοποίησή τους υφίστανται χημική μετατροπή ώστε να μην δύνανται πλέον να περιγραφούν με οιαδήποτε από τις προαναφερόμενες φράσεις R, εφόσον στο κατεργασμένο τμήμα η περιεκτικότητα του επιβραδυντικού φλόγας υπό την αρχικώς χρησιμοποιηθείσα μορφή που δεν υπερβαίνει το 0,1 %.

5. Το είδος του ψυκτικού υγρού και του διογκωτικού παράγοντα που χρησιμοποιείται για την απομόνωση αναφέρονται στη συσκευή, πλησίον ή επί της ετικέτας αξιολόγησης, ώστε να διευκολύνεται η μελλοντική ανάκτηση.

Ο αιτών δηλώνει υπευθύνως ότι το προϊόν ανταποκρίνεται στις ως άνω απαιτήσεις. Ο αιτών παρέχει αντίγραφο της έκθεσης διάλυσης στον αρμόδιο φορέα για την αξιολόγηση της αίτησης. Ο αιτών ή/και ο προμηθευτής ή οι προμηθευτές του, κατά περίπτωση, αναφέρουν στον ως άνω αρμόδιο φορέα τα ψυκτικά υγρά και τους διογκωτικούς παράγοντες που έχουν χρησιμοποιηθεί διευκρινίζοντας παράλληλα τα επιβραδυντικά φλόγας που ενδεχομένως χρησιμοποιήθηκαν στα πλαστικά τμήματα των οποίων το βάρος υπερβαίνει τα 25 γραμμάρια.

6. Οδηγίες χρήσης

Η συσκευή πωλείται συνοδευόμενη από εγχειρίδιο χρήσης, το οποίο περιέχει συμβουλές για την χρηστή περιβαλλοντική χρήση της και ιδίως:

1. Το κάτωθι κείμενο στο εξώφυλλο ή την πρώτη σελίδα: "το παρόν εγχειρίδιο περιέχει πληροφορίες για την ελαχιστοποίηση των περιβαλλοντικών επιπτώσεων της συσκευής".

2. Συστάσεις για τη βέλτιστη χρήση της ενέργειας κατά τη λειτουργία της συσκευής συμπεριλαμβανομένων:

2.1. κατευθυντήριες γραμμές σχετικά με την τοποθέτηση ή την εγκατάσταση του ψυγείου, αναφέροντας, μεταξύ άλλων, τις ελάχιστες απαραίτητες διαστάσεις του χώρου που πρέπει να παραμείνει ελεύθερος γύρω από τη συσκευή ώστε να εξασφαλίζεται η επαρκής κυκλοφορία του αέρα και διευκρινίζοντας παράλληλα ότι στις περιπτώσεις που ο καταναλωτής διαθέτει ανάλογη δυνατότητα, μπορεί να επιτύχει σοβαρή εξοικονόμηση ενέργειας εγκαθιστώντας τη συσκευή σε μη θερμαινόμενο χώρο ή σε χώρο με χαμηλότερη θέρμανση·

2.2. υποδείξεις που να εξηγούν ότι ο καταναλωτής θα πρέπει να αποφύγει να τοποθετήσει τη συσκευή πλησίον οιασδήποτε θερμαντικής πηγής (όπως οι φούρνοι, τα καλοριφέρ κ.λπ.) ή να την εκθέσει στο άμεσο ηλιακό φως, υποδείξεις σύμφωνα με τις οποίες, ο καταναλωτής θα πρέπει κατά το δυνατόν να εξετάζει το ενδεχόμενο μόνωσης της συσκευής από θερμαντικές πηγές στον τοίχο ή στο πάτωμα·

2.3. υποδείξεις που να εξηγούν ότι η ρύθμιση του θερμοστάτη εξαρτάται από την περιβάλλουσα θερμοκρασία και ότι ως εκ τούτου, ο καθορισμός της θερμοκρασίας θα πρέπει να ελέγχεται χρησιμοποιώντας κατάλληλα θερμόμετρα (εξηγώντας τη σχετική διαδικασία)·

2.4. υπόδειξη να μην ανοίγεται η θύρα ή το κάλυμμα της συσκευής συχνότερα και για μεγαλύτερο διάστημα απ' όσο είναι πραγματικά απαραίτητο, ιδίως στην περίπτωση των καταψυκτών κατακόρυφου τύπου·

2.5. υπόδειξη να αφήνονται τα θερμά τρόφιμα να κρυώσουν πριν τοποθετηθούν στη συσκευή, καθώς οι υδρατμοί από θερμά τρόφιμα συντελούν στο σχηματισμό πάγου στον εξατμιστήρα, εξηγώντας παράλληλα ότι η περίοδος ψύξης εκτός της συσκευής θα πρέπει να είναι η συντομότερη δυνατή για λόγους υγείας και υγιεινής·

2.6. υπόδειξη να διατηρείται ο εξατμιστήρας απαλλαγμένος από παχιά στρώματα πάγου, με την επισήμανση ότι η συχνή απόψυξη διευκολύνει την αφαίρεση του πάγου·

2.7. υπόδειξη να αντικαθίσταται το υλικό στεγανότητας της θύρας μόλις διαπιστωθεί ότι δεν λειτουργεί κανονικά·

2.8. υπόδειξη ότι κατά τη μετακίνηση της συσκευής θα πρέπει να προβλέπεται επαρκής χρόνος πριν από την επαναλειτουργία της·

2.9. υπόδειξη να διατηρούνται απαλλαγμένα από σκόνη ή καπνούς κουζίνας ο εναλλάκτης θερμότητας που βρίσκεται στην πίσω πλευρά της συσκευής και ο χώρος κάτω από τη συσκευή·

2.10. προειδοποίηση ότι η μη τήρηση των ως άνω συμβουλών συνεπάγεται υψηλότερη κατανάλωση ενέργειας.

3. Προειδοποίηση ότι οιαδήποτε ζημία στον εναλλάκτη θερμότητας, που βρίσκεται στην πίσω πλευρά της συσκευής, είτε άλλα γεγονότα που ενδέχεται να έχουν ως αποτέλεσμα την εκροή ψυκτικού ρευστού στο περιβάλλον, ενδέχεται να συνεπάγονται κινδύνους για την υγεία και το περιβάλλον. Το φυλλάδιο οδηγιών χρήσης πρέπει να αναφέρει σαφώς ότι για την αφαίρεση του πάγου απαγορεύεται να χρησιμοποιούνται αιχμηρά αντικείμενα (όπως μαχαίρια, κατσαβίδια κ.λπ.) γιατί ενδέχεται να προκαλέσουν ζημίες στον εξατμιστήρα.

4. Πληροφορίες σχετικά με τα επαναχρησιμοποιήσιμα ή/και ανακυκλώσιμα ρευστά που περιέχει η συσκευή και μέρη και υλικά της.

5. Πληροφορίες που να επιτρέπουν στον καταναλωτή να κατανοήσει πώς μπορεί να αξιοποιήσει την προσφορά δωρεάν ανάληψης της συσκευής εκ μέρους του κατασκευαστή.

Ο αιτών δηλώνει υπευθύνως ότι το προϊόν ανταποκρίνεται στις ως άνω απαιτήσεις. Ο αιτών παρέχει στον αρμόδιο φορέα αξιολόγησης της συσκευής αντίγραφο του εγχειριδίου χρήσης.

7. Περιορισμός των ηχητικών οχλήσεων

Ο αερομεταφερόμενος θόρυβος από τη συσκευή, υπολογιζόμενος ως ένταση ήχου, δεν πρέπει να υπερβαίνει τα 42 dB(Α) (re lpW).

Πρέπει να παρέχονται πληροφορίες σχετικά με τη στάθμη του θορύβου της συσκευής κατά τρόπο ευδιάκριτο για τον καταναλωτή. Προς τούτο οι εν λόγω πληροφορίες ενσωματώνονται στην ετικέτα με τις ενδείξεις ενεργειακής κατανάλωσης των ψυγείων.

Τα σχετικά με το θόρυβο στοιχεία παρέχονται σύμφωνα με την οδηγία 86/594/ΕΟΚ του Συμβουλίου(4) κατ' εφαρμογή του προτύπου ΕΝ 28960.

Το κριτήριο αυτό δεν ισχύει για τους κατακόρυφους καταψύκτες της κατηγορίας 9 που αναφέρονται στο παράρτημα IV της οδηγίας 94/2/ΕΚ ως "κατακόρυφοι οικιακοί καταψύκτες".

Ο ατιών δηλώνει υπευθύνως ότι το προϊόν ανταποκρίνεται στις ως άνω απαιτήσεις.

8. Ενημέρωση του καταναλωτή

Το ακόλουθο κείμενο αναγράφεται κατά τρόπο ευδιάκριτο για τους καταναλωτές (ει δυνατόν δίπλα στην ετικέτα):

- Το παρόν προϊόν ανταποκρίνεται στα κριτήρια απονομής του οικολογικού σήματος της Ευρωπαϊκής Ένωσης διότι είναι αποδοτικό από ενεργειακή άποψη, δεν καταστρέφει την οζονόσφαιρα και συντελεί ελιάχιστα στο φαινόμενο του θερμοκηπίου.

(1) ΕΕ L 45 της 17.2.1994, σ. 1.

(2) ΕΕ 196 της 16.8.1967, σ. 1.

(3) ΕΕ L 355 της 30.12.1998, σ. 1.

(4) ΕΕ L 344 της 6.12.1986, σ. 24.